b'\n_START_ARTICLE_\nRadenci\n_START_SECTION_\nGeografija\n_START_PARAGRAPH_\nRadenci le\xc5\xbeijo na desni strani Mure na radenski terasi pod severnim obrobjem Slovenskih goric ob cesti Gornja Radgona - Murska Sobota. Radenci so znan zdravili\xc5\xa1ki in po\xc4\x8ditni\xc5\xa1ki kraj z eno najbogatej\xc5\xa1ih in najkakovostnej\xc5\xa1ih slatinskih obmo\xc4\x8dij v Sloveniji. Znani so po priljubljeni in svetovno znani mineralni vodi z imenom Radenska. Ob Muri so na slovenski in avstrijski strani zajeli 45 mineralnih vrelcev. trenutno jih deluje 22 Najbogatej\xc5\xa1i izviri zajete slatine so v Radencih, Bora\xc4\x8devi, Petanjcih in \xc5\xbdetincih (Sichelsdorf) v Avstriji.\n_START_SECTION_\nZgodovina\n_START_PARAGRAPH_\nRadenci se prvi\xc4\x8d omenjajo leta 1436, kot zdravili\xc5\xa1\xc4\x8de pa so zasloveli v 19. stoletju. Karl Henn je tu leta 1833 odkril izvire (slatine) in 1869 postavil prvo polnilnico, zdravili\xc5\xa1ka dejavnost pa se za\xc4\x8dela 1882. Razvoj zdravili\xc5\xa1\xc4\x8da ter celotnega kraja je pospe\xc5\xa1ila 1890 zgrajena \xc5\xbeeleznica Gornja Radgona - Ljutomer._NEWLINE_Med obema svetovnima vojnama so z novimi vrelci pospe\xc5\xa1evali pridobivanje mineralne vode, isto\xc4\x8dasno pa se je ve\xc4\x8dala zdravili\xc5\xa1ka dejavnost. V \xc5\xa1estdesetih in sedemdesetih letih 20. stoletja so zgradili nove polnilnice ter zdravili\xc5\xa1ke, hotelske in rekreacijske objekte.\n_START_SECTION_\nZdravili\xc5\xa1ka dejavnost\n_START_PARAGRAPH_\nSedaj v Radencih izkori\xc5\xa1\xc4\x8dajo devet izvirov slatine, s povpre\xc4\x8dno temperaturo 12 - 16\xc2\xb0C ki dajejo osnovo zdravili\xc5\xa1\xc4\x8du in zdravili\xc5\xa1kemu turizmu, ki se izvaja v Termah Radenci.'